Page:Ludus Coventriae (1841).djvu/398

 Off whiche be my mowthe ȝe have have had informacion, Whylle bodyly with ȝow I was dwellynge, ffor John sothly ffor mannys salvacion, Onlye in watyr was me baptysynge; But I ȝow be-hete, Withinne ffewe days that ȝe In the Holy Goost xul baptyzid be, Therfore rysyth up and ffolwyht me           Onto the mownte of Olyvete. Jacobus major. O Lord! vowchesaff us for to telle,  Iff thou wylt now, withowte more delay, Restoryn the kyngdam of Israelle,   And ȝeve us the joye, Lord, that lestyth ay. Jhesus. Seres, the tymes and the monthis knowe ȝe ne may,  Whiche my fadyr hath put in his owyn power; But ȝe xul take within short day   Of the Holy Goost the vertu cler. Thorwe whiche xul ȝe, In Jerusalem and in Jury, And moreovyr also in Samary, And to the worldys ende uttyrly,            My wyttnes only be. Lovyth no wrathe nor no wronge,  But levyth in charyté with mylde stevyn, With myrthe, and melody, and aungelle songe,   Now I stey streyte ffro ȝow to hevyn. Hic ascendit ab oculis eorum, et in cœlo cantent, etc.

Angelus. Returnyth ageyn to ȝour loggynge, To Jerusalem, ffor he wyl thus,